
Varmista ennen tapetointia, että tapettirulliin merkitty mallinumero vastaa tilaamaasi tuotetta ja rulliin merkityt painosnumerot ovat samat. Jos havaitset tapetin laadussa huomautettavaa, ota yhteyttä äläkä aloita / jatka tapetointia. Tuote katsotaan hyväksytyksi, kun tapetit on kiinnitetty. Huomioi, että liimaväreillä painettu tapetti on yksilöllinen tuote, jonka painojäljessä on aina pientä elävyyttä. 
Varaa tapetointiin malttia ja aikaa. Sulje ilmastointi tilassa ja varmistu, että pinta on kuiva, pölytön ja tapetointiin soveltuva.

1. Sekoita paperitapetille soveltuva oma liisteri hyvissä ajoin valmistajan ohjeiden mukaisesti.
2. Merkitse seinään pystysuora apulinja, jotta saat ensimmäisen tapettivuodan suoraan. Mittaa ensimmäisen vuodan pituus.
3. Avaa tapettirulla tapetointipöydälle. Leikkaa ensimmäinen tapettivuota hieman lopullista mittaa pidemmäksi ja merkitse yläreuna esim. lyijykynällä, jotta kaikki vuodat tulevat samansuuntaisesti seinälle.
4. Mittaa ja leikkaa seuraavat vuodat huomioiden mahdollinen kuviokohdistus (tasa- tai vuorosovitus). Tapettivuodat asennetaan puskusaumalla eli reunat tiiviisti vastakkain. Etene yksi vuota kerrallaan loppuun saakka. 
5. Levitä liisteri liisteriharjalla tasaisesti ensimmäisen tapettivuodan taustapuolelle. Käännä vuodan päät vastakkain ja anna tapetin vettyä 5-6 minuuttia.  Emme suosittele koneliisteröintiä. Käsittele tapettia varovasti, paperitapetti on arimmillaan kosteana. Puhdista liisteröintialusta jokaisen vuodan jälkeen ylimääräisestä liisteristä, jotta sitä ei tartu tapetin kuviopuolelle. 
6. Tapetti kiinnitetään tapettiharjalla kevyesti kuviopuolelta harjaamalla (ei muovi- tai metallilastalla). Nosta liisteröity vuota varovasti lähelle seinäpintaa ja aloita kiinnittäminen tapettivuodan yläosasta. Etene keskeltä reunoille suuntautuvin vedoin ja varmista erityisesti reunojen kiinnittyminen alustaan. Pyyhi tapetin pinnasta liisterijäämät hellästi pois kostealla liinalla. Älä hankaa. 

TAPETOINNIN JÄLKEEN:
Anna tapetoitujen seinien kuivua rauhassa. Leikkaa ylimenevät osat terävällä mattoveitsellä. 


Reklamaatiot: Jos rullia avattaessa tai työn aikana tapetissa havaitaan virheitä, on työ heti keskeytettävä ja                        otettava yhteys tapetin myyjään. Mikäli työtä jatketaan ongelmista huolimatta, hyväksytään samalla tuotteen laatu, eikä siitä voi reklamoida.    
Jos tapettiin tulee kuplia, saumat jäävät auki tai tapetti irtoaa seinästä, ei kyseessä ole tuotevirhe vaan             ongelmat johtuvat virheellisestä kiinnityksestä, kiinnitysaineesta, alustasta/pohjamaalista tai epäsuotuisista työolosuhteista	

